દરેક કર્મોનો હિસાબ વ્યક્તિત્વના સુખ અને દુઃખની મજા કે સજા આપી શકે છે. અનુચિત કર્મ કરનારને ચેતવણીરૂપ હસ્તાક્ષર દ્વારા પૂર્વ સંકેતો આપીએ તો એવું કરતા એ અટકી શકે છે. સંબંધોની પરિભાષા હસ્તાક્ષર નક્કી કરે છે. વધુ પડતાં- આત્મીય બનીને એકબીજાને વળગી પડતા હસ્તાક્ષરમાં અક્ષરો અતિપરિચય કરાવી સંબંધોને શંકાશીલ અથવા ભારરૂપ બનાવી અંતર ઊભું કરવામાં વાતાવરણ બનાવે છે. અક્ષરોનું છેદન કોઈક લીલાછમ વૃક્ષનું છેદન કરવા જેટલું જ ક્રૂર પરિણામ સર્જી શકે છે. ફૂટપાથ ઉપર ચાલનારને એક્સિડન્ટ કરાવી શકે છે. ઊંટ ઉપર બેઠેલાને કૂતરું કરડાવી શકે છે. આ ડરાવવા માટે નહીં, પરંતુ ગર્ભિત ચેતવણીરૂપ સંકટ સમયની સાંકળ (એલાર્મ) તરીકે જ ઉપયોગ કરવા માટે છે. હસ્તાક્ષરમાં એને તોડવાની-કાપવાની- છેદીને ખંડિત કરવાની તથા બેફામ રીતે લખવાની સજા ઘણાં ભોગવી રહ્યાં છે. હસ્તાક્ષર તો કર્મોનો જીવનભરનો સાક્ષી બની રહે છે અને દિશાસૂચક પણ.